Notum sit omnibus futuris et presentibus, quod, anno ab Incarnatione Domini millesimo C LXXIIII, ego Artaldus de Chamilia dedi et concessi pro remedio animę mee et antecessorum meorum Deo et sanctę Marię et monachis de Firmitate in perpetuum quicquid habebam in potestate Sanctę Helenę : terram videlicet de Chamilia, laudante Gaufrido Sanctę Helenę a quo eandem terram in feodo tenebam, qui pro hoc L habuit solidos; laudante etiam Avelina uxore ejus, quę pro inde unam habuit vaccam. Hoc autem tali feci conditione ut predicti monachi mihi V censuales solidos, vel antedicto Gaufrido si forte pro aliqua inter nos de hac terra orta discordia eos petierit, ante natalem Domini persolvant; absque occasione tamen si terre redditi non fuerint, et aliqua augmentatione. Sciendum quoque quod XIIcim libras et X solidos pro hoc habui negotio. Hoc autem factum est in manu Hugonis de Palvel, qui hujus rei fidejussor et defensor est. Testes : Sofridus cellerarius; Hugo de Marcille, Hugo cantor monachi; Berengarius conversus; Galterius monacus de Sancta Helena; Bernardus de Maville et Ansericus frater ejus; Hugo de Montfalcone; Radulfus de Marne; Guido de Ruille.